Miljoene rand se dwelms in trok versteekDie dwelmvonds wat in ‘n versteekte kompartement in ‘n vragmotor op die R45 naby Vredenburg in die Wes-Kaap gevind is (28 November 2016) Foto: SAPD Die Valke se narkotikaburo het die onwettige dwelmhandelbedryf Maandagaand ŉ hou toegedien toe hulle op vier vermeende dwelmhandelaars toegeslaan het. “Beamptes van die direktoraat vir prioriteitsmisdaadondersoeke (die Valke) se narkotikaburo het inligting ontvang oor ŉ vragmotor en begeleidingsvoertuig wat dwelmmiddels op die R45 naby Vredenburg in die Wes-Kaap vervoer,” het kapt. Lloyd Ramovha, woordvoerder van die Valke, gesê. “Die beamptes het die voertuie deursoek en 771 000 Mandrax-tablette, ter waarde van ongeveer R7,5 miljoen, in ŉ versteekte kompartement in die vragmotor gevind.” Vier persone, tussen 31 en 58 jaar oud en oorspronklik van Gauteng, is in hegtenis geneem. Hulle sal na verwagting Woensdag in die Vredenburg-landdroshof verskyn op aanklag van dwelmhandel.